《塞上秋热用王荆公韵 其一》
清代·张佩纶

木柴僵落白草摧，禾麻残立如枯骸。邪气袭逆中结轖，涊汗不枯《七发》枚。

焦头颇苦张火伞，炙肤无乃团冰台。大漠骄阳四千里，沙石烂煟如烧灰。

使者饮泉渴不择，候吏背血谁矜哀。九边畏官甚于魃，岂枯荒旱生椎埋。

我知酷虐匪天意，道逢牛喘犹低回。东南更闻厄霖潦，忧勤何日尧眉开。

太息年时论边事，疏成殿阁凉风来。

作者简介：（1848—1903）直隶丰润人，字幼樵，一字绳庵，又字篑斋。同治十年进士，擢侍讲。光绪间官侍讲学士，署左都副御史。以纠弹大臣名著一时。中法战争期间会办福建军务，马尾之役，以戒备不严，舰队、船厂被毁，乃逃避乡间。褫职戍边。后释还，入李鸿章幕。佐办庚子议和。旋称疾不出。有《涧于集》、《涧于日记》。